
			Forord av 
professor Jens Juul Holst

			De siste årene har forskning på tarmens rolle for helse og sykdom fått betydelig oppmerksomhet, spesielt når det gjelder det interessante hormonet GLP-­1 (glukagonlignende peptid-­1). Etter hvert som vi dykker dypere ned i kompleksiteten i metabolismen vår, blir det stadig viktigere å forstå den naturlige produksjonen av GLP-­1 i tarmen. 

			GLP-­1 er mer enn bare et hormon og en mal for produksjonen av et av verdens største legemidler. Det er en sentral aktør i den intrikate dansen mellom energibalanse, appetittregulering og glukosemetabolisme. Produksjonen av GLP-­1 i sensorcellene i tarmen gjenspeiler en bemerkelsesverdig tilpasningsmekanisme som reagerer på tilstedeværelsen av næringsstoffer og bidrar til vår generelle metabolske helse. Men hvordan kan vi best få sensorcellene til å produsere GLP-1? 

			I denne boken utforsker og forklarer Anette Sams dette sentrale spørsmålet. Boken belyser hvordan naturlig GLP-­1-­produksjon foregår, og gir innsikt i faktorene som påvirker produksjonen. Ved å veve sammen vitenskapelig forskning og praktisk kunnskap søker Anette å fremme en dypere forståelse av tarmens rolle i metabolsk regulering.

			Når man begir seg ut på denne reisen gjennom kroppens fordøyelsessystem og vitenskapen om GLP-­1, er det lett å bli fascinert av mekanismene som er i spill, men det er enda viktigere å vurdere de mulige implikasjonene for helse og livsstil. Anettes forskning er ikke bare et akademisk prosjekt – det er et skritt mot å forstå hvordan vi kan utnytte kraften i vår biologi for å forbedre livet vårt.

			Boken går også i dybden på hvordan vårt moderne kosthold, preget av ultraprosesserte matvarer og hyppige måltider, kan hindre maten i å nå de delene av tarmen hvor noen av kroppens viktigste naturlige vekttapshormoner produseres. Anette understreker viktigheten av å velge ubehandlede matvarer som ikke bare gir næring til oss, men også til tarmbakteriene, som spiller en sentral rolle for helsen vår. Hun beskriver hvordan et kosthold rikt på planteceller sikrer at næringsstoffer og signaler, i symbiose med tarmmikrober, kan leveres til cellene som kontrollerer produksjonen av vekttapshormoner som GLP-­1.

			Jeg oppfordrer leserne til å fordype seg i denne utmerkede boken, som avdekker noen av mysteriene rundt GLP-­1 og dets innvirkning på helsen vår.

			Kroppen kan gjøre det selv, sier Anette Sams om vår evne til å produsere naturlig GLP-­1. Dette er noe vi også har påvist i vår egen forskning, ikke minst i forbindelse med effekten av fedmekirurgi. Anette Sams’ bok er viktig for alle som ønsker å forstå hvordan kroppen fungerer og hvordan vi kan støtte den i å fungere optimalt. Hennes engasjement for temaet skinner gjennom på hver side, og hennes ønske om å dele denne kunnskapen er beundringsverdig. Jeg er overbevist om at leserne vil oppleve stor verdi i innsiktene og rådene hun presenterer her.

			Vitenskap består av forbehold, mens velbegrunnet populærvitenskap bidrar til å gjøre vitenskapen nyttig for oss mennesker. Få personer har mestret denne balansegangen, og Anette Sams er en av dem.

			Hun gjør det relevant, interessant og nyttig, samtidig som hun klarer å ta de forbeholdene som holder den vitenskapelige banen ren.

			Anette gjør oss vanlige mennesker en tjeneste, som hun skal ha all ære og respekt for. Og jeg håper at mange vil ta til seg de innsiktsfulle forklaringene, den spennende historien og, ikke minst, de sterke kostholdsanbefalingene.

			God lesning!

			Professor Jens Juul Holst

			Jens Juul Holst er professor ved Institutt for biomedisinske vitenskaper ved Københavns universitet. Han er en pioner innen oppdagelsen av GLP-­1 og dets funksjoner i kroppen, og har skrevet hundrevis av vitenskapelige artikler om emnet. Jens Juul Holst er også forfatter av boken «The Story of GLP-­1».

			Kapittel 1

			Møt din kompetente kropp 

			Danmark, slik vi kjente landet, forandret seg i desember 2022. Et år tidligere hadde USA allerede våknet opp til en ny og handlekraftig verden, og nå forsvant også de første pakkene med verdens første overbevisende slankemedisin som dugg for solen i apotekene fra Ringkøbing til Rønne. Wegovy, Novo Nordisks geniale imitasjon av et av kroppens egne vekttapshormoner, så dagens lys ved enden av en regnbue. Ifølge legenden venter en gryte med gull på dem som finner enden av regnbuen. 

			I historien om Novo Nordisk og Wegovy har legenden blitt til ren sannhet, da milliarder av kroner i tiden etterpå har strømmet inn til legemiddelselskapet fra Bagsværd. Men for Wegovy-­brukere er historien en annen. Regnbuen skjuler ikke en gryte med penger. Den rommer drømmer – oppfyllelsen av en drøm. For hundretusener av dansker og mange millioner mennesker over hele verden ser det ut til at deres største ønske går i oppfyllelse: Med et lite klikk i magen regulerer de den konstante appetitten som ellers har vært som en ukontrollerbar diktator. Samtidig oppfyller de lengselen etter å bli kvitt overflødig vekt på hoftene, som til tross for restriksjoner, konstant avholdenhet, lange, tunge løpeturer og besøk på treningssenteret, aldri helt har sett ut til å forsvinne. 

			Effekten av Wegovy-­forbruket er påtagelig. Dagligvarebutikkene melder om fallende matomsetning, mens flyselskapene ser en mulighet til å spare drivstoff og forbedre CO2-­regnskapet. 

			Når verdens befolkning beveger seg mot en slankere og – kanskje – sunnere fremtid, blir lommebøkene til Novo Nordisk og dets aksjonærer stadig tykkere. Mange års debatt om fedme er en sykdom eller et kosmetisk problem, gikk forut for Novo Nordisks suksess. På den ene siden var det de som mente at fedme kunne løses ved å trene og spise med måte, og på den andre siden var det de som kunne dokumentere at regulering av appetitten og metthetsfølelse er ukjente begreper for mange mennesker. 

			Mange store oppfinnelser gir opphav til store dilemmaer. Dette er også tilfelle når Novo Nordisks verdi og Danmarks BNP gjenspeiler Wegovys suksess. Hvem skal egentlig betale for Wegovy? Brukeren eller staten? Fører den høye prisen på legemidlet til fortsatt urettferdig behandlingstilbud, slik at de med lav inntekt forblir i de tyngre vektklassene, mens de rike får førsterett på stram rumpe og helt flat mage? Dette fører direkte til neste spørsmål: Hvem har egentlig rett til legemidlet? Er ikke overvekt bare selvforskyldt? Overvektige mennesker kan bare holde kjeft og gå en tur i stedet for å spise søtsaker og sukkerholdige matvarer.

			Hvis det er én ting vi alle har erfaring med, er det å spise, og kanskje er det derfor mange føler seg berettiget til å være offentlige eksperter på andres vekt.

			I tillegg til de etiske problemstillingene rundt bruken av Wegovy må landets fastleger takle køen av mennesker som ønsker medisinen. Her er spørsmålet ganske enkelt: Hvordan kan legene sikre at resepten faktisk følges, det vil si at Wegovy brukes i kombinasjon med et sunt kosthold og mosjon, akkurat som det står i pakningsvedlegget? Og hvem avgjør hva som er et sunt kosthold som kan ledsage Wegovy?

			Wegovy reiser mange spørsmål, men uansett hvordan vi ser på det, nyter legemidlet enorm suksess over hele verden. Og de nye generasjonene av vekttapsmedisiner er allerede på vei. Men før det skjer, er det på tide at alle blir oppmerksomme på det fantastiske og helt naturlige hormonet som er grunnlaget for Wegovys suksess og dermed Novo Nordisks stigende verdi på børsen og Danmarks samlede økonomiske vekst. 

			Dette hormonet har et av de navnene som får tungen til å krølle seg. Prøv selv: «Glucagon Like Peptide 1» … eller det mer enkle GLP-­1. Det er et av hormonene som skaper balanse i blodsukkeret, appetitten og vekten din. Og det mest utrolige er at kroppen din kan produsere det helt på egen hånd. 

			Og det er ikke alt. GLP-­1 kommer aldri alene til helsefesten. Når du spiser god mat som får kroppen din til å produsere hormonet, får du flere andre hormoner i ditt eget «helseteam», samtidig som kroppen skrur på mange andre sunne «helsebrytere». Dette er biologiens vei til helse, vekttap og en kropp som fungerer. Fordi kroppen kan gjøre det selv! … Det vil si, når du lar den gjøre det og unngår å stå i veien. 

			Kanskje du nå tror at jeg skal si at Wegovy er søppel som bør kastes på komposthaugen til fordel for den «naturlige» veien til en flat mage. Ingenting kan være lenger unna sannheten. Wegovy er et strålende kvantesprang, og som samfunn trenger vi desperat dette legemidlet for å dempe fedmeepidemien som herjer i store deler av verden. Om du trenger det naturlige hormonet, det kunstig fremstilte eller begge deler, er opp til deg og legen din. Min holdning er klar: Ingen som ønsker kunnskap, bør gå på akkord med kunnskap. 

			Denne boken handler om kroppens egne vekttapshormoner og er for de som ønsker kunnskap og frihet til å velge sin egen helse. De som tror på sin kompetente kropp og vet at helse er nyansert.

			Jeg skriver ikke en bok om hormonet som har inspirert Novo Nordisks talentfulle spesialister, for moro skyld. Jeg gjør det fordi jeg føler meg nesten forpliktet til å dele kunnskap med deg som du kan ha nytte av hvis du er en person som spiser mat, og hvis du er en person som ønsker å komme litt nærmere alt kroppen kan gjøre på egen hånd.

			Og nå skal vi raskt gå videre til det som mye av hypen rundt Wegovy handler om: vekt.

			[image: ]

		

	OEBPS/image/A42A9929.jpg





OEBPS/image/2.png





OEBPS/image/Kroppen_klarer_det_selv_Norsk_omslag_epub.jpg
. KROPPEN

Aktiver kroppens egne
slankehormoner og ga
naturlig ned i vekt

B





OEBPS/image/Bonnier_forlag-pos-neg.png





OEBPS/image/1.png





OEBPS/image/3.png





